На основу члана 11. Закона о финансијској подршци породици са децом ("Службени гласник РС", бр. 113/2017 и 50/2018), члана 35. Закона о друштвеној бризи о деци („Службени гласник РС“, бр. 49/92, 29/93, 53/93, 67/93, 28/94, 47/94, 48/94, 25/96, 29/2001) и члана 37. Статута Града Ниша ("Службени лист Града Ниша", бр. 88/2008 и 143/2016),

Скупштина Града Ниша, на седници одржаној \_\_\_\_\_\_\_\_\_\_\_\_ године,

 доноси

**О Д Л У К У**

**О ИЗМЕНAМА  ОДЛУКЕ О ФИНАНСИЈСКОЈ  ПОДРШЦИ ПОРОДИЦИ СА ДЕЦОМ**

**НА ТЕРИТОРИЈИ ГРАДА НИША**

 **Члан 1.**

 У Одлуци о финансијској подршци породици са децом на територији Града Ниша („Службени лист Града Ниша“, бр. 66/2010, 71/2010-исправка, 2/2012, 39/2017 и 77/2018) члан 5. мења се и гласи:

 „ Члан 5.

            Право на једнократну новчану помоћ у износу од 20.000,00 динара остварује мајка за своје прворођено дете, уколико она или отац детета, на територији Града Ниша имају пребивалиште, односно боравиште, ако је у питању избеглица или расељено лице са територије Косова и Метохије, више од шест месеци пре рођења детета, под условом да дете има пријављено пребивалиште на територији града Ниша и да се непосредно брину о њему.

 Право на једнократну новчану помоћ остварује се на основу захтева мајке и документације о испуњености услова за остварење права.“

 Члан 2.

 У члану 8. став 3., члану 8а. став 8., члану 9. став 7. и члану 24. став 5. Одлуке, речи „у року од 8 дана“ замењују се речима „у року од 15 дана“.

 Члан 3.

 Овлашћује се Служба за послове Скупштине Града Ниша да сачини и објави пречишћен текст ове Одлуке.

 Члан 4.

 Ова Одлука ступа  на снагу осмог дана од дана објављивања у „Службеном листу Града Ниша“.

Број

У Нишу,\_\_\_\_\_\_\_\_\_2019. године

**СКУПШТИНА  ГРАДА  НИША**

                                                                                **ПРЕДСЕДНИК**

 Мр Раде Рајковић

 **О  б  р  а  з  л  о  ж  е  њ  е**

 Закон о финансијској подршци породици са децом  („Службени гласник РС“ број 113/2017 и 50/2018) је предвидео могућност да АП Војводина, град или општина могу да утврде и друга права различита од права утврђених тим законом, ако обезбеде средства за њихово финансирање.

           Град Ниш је у складу са тиме, као и у складу са  Одлуком о финансијској подршци породици са децом на територији Града Ниша („Службени лист Града Ниша“, бр. 66/2010, 71/2010-исправка, 2/2012, 39/2017 и 77/2018), регулисао видове финансијске подршке, услове, процедуре и надлежности под којим могу  да се остваре дефинисана права из области пронаталитетне политике и проширених видова права из области друштвене бриге о деци и финансијске подршке од стране локалне самоуправе породицама са децом на територији града Ниша.

 Једно од тих права је и право на једнократну новчану помоћ у износу од 20.000,00 динара мајкама за прворођено дете. Ово право до сада је могла да оствари мајка која има пребивалиште, односно боравиште ако је избеглица или расељено лице са територије Косова и Метохије, на територији града Ниша више од шест месеци пре рођења детета. Досадашња примена ове одредбе је показала да услов за остваривање права на новчану накнаду за прворођено дете који се односи искључиво на пребивалиште или боравиште мајке, нема објективно и разумно оправдање , јер прописивање овог услова , без узимања у обзир пребивалишта оца детета и самог детета, није оправдано ни с аспекта сврхе, ни с аспекта последица које производи. Стога је услов за остваривање овог права промењен тако што је поред пребивалишта или боравишта мајке, предвиђено алтернативно и пребивалиште или боравиште оца. У оба случаја потребно је да и дете има пријављено пребивалиште на територији Града Ниша.

 Средства за ову намену за 2019. годину планирана су Одлуком о буџету Града Ниша за 2019. годину у оквиру раздела 4, главе 4.1, програма 11, програмска активност 0901-0006, функција 040, економска класификација 472, за позицију 196/1 – једнократна новчана помоћ за прворођено дете у износу од 32.000.000,00 РСД, за буџетску 2020. годину обезбедиће се у износу од 34.000.000,00 РСД , а за буџетску 2021 годину у износу од 35.000.000,00 РСД, извор финансирања 01-буџетска средства, чиме се повећавају буџетски расходи и издаци за наредне буџетске године, а покривање повећаних расхода дефинисаће се у складу са чл. 48 став 4. и 5. Закона о буџетском систему („Службени гласник РС“, бр. 54/2009, 73/2010, 101/2011, 93/2012, 62/2013, 108/2013, 142/2014, 68/2015 – др. закон, 103/2015, 99/2016 и 113/2017).

 Законом о општем управном поступку („Службени гласник РС“, бр. 18/2016) предвиђено је да се жалба подноси у року од 15 дана од обавештавања странке о решењу, па је сходно томе извршено усклађивање са законским одредбама.

 Ова Одлука ступа на снагу осмог дана од дана објављивања у „Службеном листу Града Ниша“.

 Секретар

 Мирјана Поповић